Zákon
z  ............. 2002,
ktorým sa mení a dopĺňa zákon č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov

Národná rada Slovenskej republiky sa uzniesla na tomto zákone:

Čl. I
Zákon č. 575/2001 Z.z. o organizácii činnosti vlády a organizácii ústrednej štátnej správy v znení zákona č. 143/2002 Z.z., zákona č. 411/2002 Z.z. a zákona č. 465/2002 Z.z. sa mení a dopĺňa takto:

1.	V § 3 sa vypúšťa písmeno o). 

2.	V § 6 písm. a) sa slová „s výnimkou potravinárstva, stavebných výrobkov a výroby stavebných látok“ nahrádzajú slovami „s výnimkou potravinárstva a stavebných výrobkov“.

3.	§ 6 sa dopĺňa písmenom m), ktoré znie: 
„m) odštátnenie a privatizáciu majetku štátu a pre správu majetku štátu v podnikateľskej sfére.“.

4.	V § 8 ods. 1 písm. i) sa vypúšťajú slová „a železničné vojsko“.

5.	V § 8 sa odsek 1 dopĺňa písmenom j), ktoré znie:
„j) informatizáciu spoločnosti.“.

6.	V § 9 ods. 1 písmeno c) znie: 
„c) pozemkové úpravy a správu hlavných melioračných zariadení,“. 

7.	V § 10 písmeno c) znie:
„c) stavebnú výrobu a stavebné výrobky,“. 

8.	V § 10 písmeno d) znie:
„d) územné konanie, stavebný poriadok, vyvlastňovanie a obmedzovanie vlastníckych práv k pozemkom a stavbám.“.

9.	 V § 11 písm. d) sa vypúšťajú slová „, vojská ministerstva vnútra“.

10.	V § 16 písmeno b) znie:
„b) vodného hospodárstva, ochrany akosti a množstva vôd a ich racionálneho využívania,“.

11.	 V § 16 písm. d) sa slová „a stavebného poriadku“ nahrádzajú slovami „okrem územného konania“. 

12.	 V § 17 sa vypúšťa písmeno e). Doterajšie písmeno f) sa označuje ako písmeno e).

13.	 § 20 sa vypúšťa.

14.	 V § 40 odsekoch 2 až 4 sa odkaz 5 nahrádza odkazom 3. Zároveň sa vypúšťa poznámka pod čiarou k odkazu 5. 

15.	 V § 40 ods. 2 sa vypúšťajú slová „a vedúceho úradu ministerstva“.

16.	 Názov piatej časti znie: „Prechodné a záverečné ustanovenia“.

17.	Za § 40 sa do piatej časti vkladajú nové § 40a a 40b, ktoré znejú:
„§40a
1)	Zrušuje sa Ministerstvo pre správu a privatizáciu národného majetku Slovenskej republiky a pôsobnosť tohto ministerstva podľa doterajších všeobecne záväzných právnych predpisov prechádza na Ministerstvo hospodárstva Slovenskej republiky.
2)	Ak sa v doterajších právnych predpisoch používa pojem „Ministerstvo pre správu a privatizáciu národného majetku Slovenskej republiky“ vo všetkých gramatických tvaroch, rozumie sa tým „Ministerstvo hospodárstva Slovenskej republiky“ v príslušnom gramatickom tvare.
3)	V súvislosti so zrušením Ministerstva pre správu a privatizáciu národného majetku Slovenskej republiky prechádzajú 1. januára 2003 práva a povinnosti vyplývajúce z pracovnoprávnych a iných právnych vzťahov z Ministerstva pre správu a privatizáciu národného majetku Slovenskej republiky na Ministerstvo hospodárstva Slovenskej republiky. Majetok štátu, ktorý bol 31. decembra 2002 v správe Ministerstva pre správu a privatizáciu národného majetku Slovenskej republiky, prechádza 1. januára 2003 do správy Ministerstva hospodárstva Slovenskej republiky. Podrobnosti o prechode týchto práv a povinností a o prechode správy k majetku štátu sa upravia dohodou medzi Ministerstvom pre správu a privatizáciu národného majetku Slovenskej republiky a Ministerstvom hospodárstva Slovenskej republiky, v ktorej sa určí najmä druh a rozsah preberaného majetku, práv a povinností.

§ 40b
1)	V súvislosti s prechodom kompetencií vo vodnom hospodárstve prechádzajú 1. júla 2003 práva a povinnosti vyplývajúce z pracovnoprávnych a iných právnych vzťahov zamestnancov zabezpečujúcich výkon týchto kompetencií z Ministerstva pôdohospodárstva Slovenskej republiky na Ministerstvo životného prostredia Slovenskej republiky. Majetok štátu, ktorý bol 30. júna 2003 v správe Ministerstva pôdohospodárstva Slovenskej republiky a ktorý slúži na zabezpečenie výkonu kompetencií vo vodnom hospodárstve prechádza 1. júla 2003 do správy Ministerstva životného prostredia Slovenskej republiky. Podrobnosti o prechode týchto práv a povinností a o prechode správy k majetku štátu sa upravia dohodou medzi Ministerstvom pôdohospodárstva Slovenskej republiky a Ministerstvom životného prostredia Slovenskej republiky, v ktorej sa vymedzí najmä druh a rozsah preberaného majetku, práv a povinností. 
2)	V súvislosti s prechodom kompetencií v oblasti územného konania a stavebného poriadku prechádzajú 1. júla 2003 práva a povinnosti vyplývajúce z pracovnoprávnych a iných právnych vzťahov zamestnancov zabezpečujúcich výkon týchto kompetencií z Ministerstva životného prostredia Slovenskej republiky na Ministerstvo výstavby a regionálneho rozvoja Slovenskej republiky. Majetok štátu, ktorý bol 30. júna 2003 v správe Ministerstva životného prostredia Slovenskej republiky a ktorý slúži na zabezpečenie výkonu kompetencií v oblasti územného konania a stavebného poriadku prechádza 1. júla 2003 do správy Ministerstva výstavby a regionálneho rozvoja Slovenskej republiky. Podrobnosti o prechode týchto práv a povinností a o prechode správy k majetku štátu sa upravia dohodou medzi Ministerstvom životného prostredia Slovenskej republiky a Ministerstvom výstavby a regionálneho rozvoja Slovenskej republiky, v ktorej sa vymedzí najmä druh a rozsah preberaného majetku, práv a povinností.
3)	V súvislosti s prechodom kompetencií v oblasti informatiky prechádzajú 1. júla 2003 práva a povinnosti vyplývajúce z pracovnoprávnych a iných právnych vzťahov zamestnancov zabezpečujúcich výkon týchto kompetencií z Ministerstva školstva Slovenskej republiky na Ministerstvo dopravy, pôšt a telekomunikácií Slovenskej republiky. Majetok štátu, ktorý bol 30. júna 2003 v správe Ministerstva školstva Slovenskej republiky a ktorý slúži na zabezpečenie výkonu kompetencií v oblasti informatiky prechádza 1. júla 2003 do správy Ministerstva dopravy, pôšt a telekomunikácií Slovenskej republiky. Podrobnosti o prechode týchto práv a povinností a o prechode správy k majetku štátu sa upravia dohodou medzi Ministerstvom školstva Slovenskej republiky a Ministerstvom dopravy, pôšt a telekomunikácií Slovenskej republiky, v ktorej sa vymedzí najmä druh a rozsah preberaného majetku, práv a povinností.
4)	V súvislosti s prechodom kompetencií v oblasti výroby stavebných látok prechádzajú 1. júla 2003 práva a povinnosti vyplývajúce z pracovnoprávnych a iných právnych vzťahov zamestnancov zabezpečujúcich výkon týchto kompetencií z Ministerstva výstavby a regionálneho rozvoja Slovenskej republiky na Ministerstvo hospodárstva Slovenskej republiky. Majetok štátu, ktorý bol 30. júna 2003 v správe Ministerstva výstavby a regionálneho rozvoja Slovenskej republiky a ktorý slúži na zabezpečenie výkonu kompetencií v oblasti informatiky prechádza 1. júla 2003 do správy Ministerstva hospodárstva Slovenskej republiky. Podrobnosti o prechode týchto práv a povinností a o prechode správy k majetku štátu sa upravia dohodou medzi Ministerstvom výstavby a regionálneho rozvoja Slovenskej republiky a Ministerstvom hospodárstva Slovenskej republiky, v ktorej sa vymedzí najmä druh a rozsah preberaného majetku, práv a povinností.“.

Čl II
Tento zákon nadobúda účinnosť 1. januára 2003, s výnimkou bodov 2, 5 až 8 a 10 až 12, ktoré nadobúdajú účinnosť 1. júla 2003.